Aleksandr Dvornikov

**Aleksandr Vladimirovich Dvornikov** (Александр Владимирович Дворников e rusianeg ; bet ganet d'an 22 a viz Eost 1961) zo ur jeneral arme eus Nerzhioù Douar Rusia hag un haroz eus Kevread Rusia.

Emezelet eo Dvornikov en Arme soviedel e 1978 goude bezañ bet diplomet e Skol vilourel Suvorov en Ussuriysk. Bet eo neuze e Skol-bleustriñ Uhelrenerezh Moskva m'eo bet diplomet anezhi pevar bloaz war-lerc'h. Goude-se eo bet o servijout e Rannbarzh milourel ar reter pellañ. War-lerc'h c'hoazh eo bet o studiañ en Akademiezh vilourel Frounze betek 1991. Kaset e voe da c'houde da Strollad Nerzhioù ar C'hornôg, m'en deus servijet evel Komandant batailhon er 6vet Brigadenn Gwarded Fuzuilherien kefluskeret. E dibenn ar bloavezhioù 1990 e oa bet e penn rejimantoù en 10vet Rannarme Gwarded Tankoù hag en Eil Adarme Gwarded Fuzuilherien Kefluskeret Tamanskaya. Deuet eo Dvornikov da vezañ Pennsturvod ha goude-se Komandant un adarme fuzuilherien kefluskeret e Rannbarzh milourel Norzhkaokaz. Goude bezañ bet diplomet eus Akademiezh vilourel Pennsturvod Nerzhioù armet Rusia eo deuet da vezañ eilkomandant ha Pennsturvod an 36vet Arme. E 2008 e voe anvet Dvornikov e penn 5vet Arme ar Banniel Ruz. Goude servijout evel eilkomandant e Rannbarzh Milourel ar Reter e voe anvet da Pennsturvod ar Rannbarzh Milourel Kreiz, m'eo bet e gomandant e-pad miz. E miz Gwengolo 2015 eo bet komandant kentañ Nerzhioù armet Rusia e Siria e penn-kentañ Emelladenn vilourel Rusia e Siria. Garedonet e voe Dvornikov gant an titl a Haroz Kevread Rusia evit bezañ bet e penn emelladenn Rusia e Siria. E miz Gwengolo 2016 eo bet anvet komandant Rannbarzh milourel ar Su.

## Deroù e vuhez ha red-micher en arme soviedel
Ganet eo bet Dvornikov d'an 22 a viz Eost 1961 e Ussuriysk. Diplomet eo bet e Skol vilourel Suvorov e 1978 hag emezelet eo en Arme Soviedel. Klokaet en deus Dvornikov e zeskadurezh vilourel e Skol-bleustriñ uhelrenerezh Moskva, m'eo bet diplomet e 1982. Adalek 1982 eo bet o servijout e Rannbarzh milourel ar Reter-pellañ evel komandant rejimant hag ivez evel Pennsturvod kompagnunezh. E 1991 eo bet diplomet eus Akademiezh vilourel Frounze ha deuet eo da vezañ eil komandant ur batailhon e Strollad Nerzhioù ar C'hornôg.

## Red-micher e Nerzhioù Douar Rusia
Etre 1992 ha 1994 eo bet Dvornikov e penn 154vet Batailhon ar Fuzuilherien kefluskeret a-ziforc'h e 6vet brigadenn Gwarded fuzuilherien kefluskeret. E 1995 e teuas da vezañ Pennsturvod hag eilkomandant an 10vet Rannarme Gwarded Tankoù eus 248vet rejimant ar Fuzuilherien kefluskeret. Dont a reas da vezañ Komandant rejimant e 1996. D'an 20 a viz Genver 1996 e voe garedonet gant Urzh an Dellez Milourel. D'an 2 a viz C'hwevrer 1996 e vo garedonet choazh gant Urzh ar Galonegezh. E 1997 e voe lakaet e penn 1añ rejimant Gwarded fuzuilherien kefluskeret 2l Rannarme Gwarded Fuzuilherien Kefluskeret Tamanskaya e Rannbarzh Milourel Moskva. Etre 2000 ha 2003 eo bet Pennsturvod ha goude komandant an 19vet Rannarme Fuzuilherien Kefluskeret e Rannbarzh Milourel Norzhkaokaz. D'ar 6 Mae 2000 e voe garedonet gant Urzh an Dellez evit ar Vammvro 4e klas gant sabrennoù. Diplomet e voe Dvornikov eus Akademiezh vilourel ar Pennsturvod e 2005.

E 2005 e voe anvet Dvornikov eilkomandant Pennsturvod ar 36vet Arme e Rannbarzh Milourel Siberia. E 2008 e tapas penn 5vet Arme ar Banniel Ruz. Dont a reas da vezañ eilkomandant Rannbarzh Milourel ar Reter e 2011. Etre Mae 2012 ha Mezheven 2016 e voe o servijout evel Pennsturvod hag eilkomandant kentañ ar Rannbarzh Milourel Kreiz. Etre Du ha Kerzu 2012 e oa komandant rannbarzh. D'an 13 a viz Kerzu 2012 e teuas Dvornikov da vezañ Letanant-Jeneral. Bloaz war-lerc'h, d'an 13 a viz Kerzu 2014 e voe kresket da Koronal-jeneral. E miz Gwengolo 2015 e teuas Dvornikov da vezañ kentañ komandant Nerzhioù Armet Rusia e Siria e-pad Emelladenn vilourel Rusia e Siria. D'ar 17 a viz Meurzh 2016 e voe lakaet da Haroz Kevread Rusia evit e renerezh eno. E miz Gouere e teuas Dvornikov da vezañ komandant oberiant Rannbarzh Milourel ar Su. Kadarnaet e voe en e garg d'an 20 a viz Gwengolo 2016. Dre zekred a-berzh ar Prezidant Vladimir Poutin e voe kresket Dvornikov d'ar renk a Jeneral arme d'an 23 a viz Mezheven 2020. E miz Ebrel 2022 e voe lakaet e penn an embregadennoù milourel en Ukraina e-pad aloubadeg Ukraina gant Rusia. 

## Daveennoù